Broj: 711-I-937-P-182/22-03-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dražena Jurkovića, direktora Udruge poslodavaca u zdravstvu Hrvatske,** za davanjem očitovanja,na 164. sjednici, održanoj 22. ožujka 2022., daje sljedeće:

**OČITOVANJE**

1. **Ravnatelj zdravstvene ustanove, kojoj je osnivač jedinica područne (regionalne) samouprave, sukladno članku 18. stavku 1. ZSSI/21-a ne može istodobno biti član uprave trgovačkog društva kojem je ustanova u kojoj obnaša dužnost osnivač, niti može obavljati funkciju člana nadzornog odbora tog trgovačkog društva, jer nije ispunjena pretpostavka za dopuštenu iznimku od zabrane članstva u smislu članka 18. stavka 2. ZSSI/21-a, s obzirom da se ne radi o međusobno povezanim povezanih trgovačkim društavima.**
2. **Ravnatelj zdravstvene ustanove iz točke I. izreke može za vrijeme obnašanja navedene dužnosti biti član skupštine trgovačkog društva kojem je ustanova osnivač, jer se radi o izvršavanju sadržaja upravljačkih prava koja proizlaze iz vlasničkog udjela ustanove u trgovačkom društvu.**

Obrazloženje

Dražen Jurković, direktor Udruge poslodavaca u zdravstvu Hrvatske, podnio je zahtjev za očitovanjem koji je u knjigama ulazne pošte zaprimljen 15. ožujka 2022. pod brojem: 711-U-3639-P-182/22-01-3, povodom kojeg se vodi predmet broj P-182/22. Zahtjev istovjetnog sadržaja zaprimljen je u Povjerenstvu 17. ožujka 2022. pod brojem: 711-U-3688-P-182/22-02-3.

U zahtjevu podnositelj navodi da je zdravstvena ustanova u vlasništvu jedinice područne (regionalne) samouprave izdvojila veći dio vlastitih resursa (radnika, imovine i opreme) te osnovala trgovačko društvo s ograničenom odgovornošću, kojem je jedini osnivač, radi obavljanja nezdravstvenih djelatnosti na tržištu.

Podnositelj traži mišljenje Povjerenstva može li ravnatelj predmetne zdravstvene ustanove, kojoj je osnivač jedinica područne (regionalne) samouprave, biti član uprave - direktor navedenog trgovačkog društva, te može li ravnatelj predmetne zdravstvene ustanove biti član nadzornog odbora, odnosno skupštine u tom trgovačkom društvu.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima. Sukladno odredbi članka 18. stavka 2. ZSSI/21-a, iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Stoga ravnatelj zdravstvene ustanove, kojeg povodom obnašanja navedene dužnosti obvezuju zabrane i ograničenja propisana odredbama ZSSI/21-a, na temelju članka 18. stavka 1. ZSSI/21-a ne može istodobno biti član uprave bilo kojeg trgovačkog društva, neovisno o tome je li ustanova u kojoj obnaša dužnost ravnatelja ujedno osnivač predmetnog trgovačkog društva.

U pogledu dopuštenosti članstva u nadzornom odboru trgovačkog društva kojem je ustanova osnivač, ravnatelj zdravstvene ustanove ne može istodobno obavljati ovu funkciju člana nadzornog odbora, jer se ne radi o međusobno povezanim povezanih trgovačkim društavima, što je zakonska pretpostavka za iznimku od zabrane članstva iz članka 18. stavka 2. ZSSI/21-a, već o međusobno povezanim pravnim osobama s različitom oblikom pravnog ustrojstva.

Konačno, ravnatelj zdravstvene ustanove može za vrijeme obnašanja iste dužnosti biti član skupštine trgovačkog društva kojem je ustanova osnivač, s obzirom da se ne radi o poslovima upravljanja trgovačkim društvom, već o izvršavanju sadržaja upravljačkih prava na skupštini društva, što je povezano s vlasničkim udjelom ustanove u trgovačkom društvu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana